Lamar chimbama,
Gadarenos partima shamunauca Jesús,
pai yachachishca runaunandi.
Jesús canuamanda llucshishca ratullai,
aya huasiunamanda shu irus supai icushca runa paigunara tupangaj llucshimuca.
Cai supai icushca runa aya huasiunai causaca.
Mana pihuas paita huatanara ushacachu ima cadenahuas.
Ashca cuti cadenahua huatashca aca maquiras chaquiras.
Maqui huatashcara dsas dsas pitica;
chaqui huatashcara piti piti rarca.
Mana pihuas paita vinsinara ushacachu.
Tucui huras,
tutandi punzhandi,
aya huasiunais urcuunais caparisha puricachaj aca.
Rumiunahua chugrichisha causaca.
Jesusta carumanda ricusha,
paihuajma callpasha shamuca,
paihua ñaupajpi cungurica.
Shinzhira caparisha nica:
“Jesús,
atun Diospa Churi,
¿imarasha ñucahua inquitahuangui?
Diosmanda,
ama turmindachihuaichu! ”
Supai casna caparica Jesús casna rimashcamanda:
“Cai runamanda llucshi,
irus supai.”
Jesús paita tapuca:
“¿Ima shutirangui?”
“Huaranga ani,”
nica,
“ñucanchi ashca supaipura ashcamanda.”
Jesusta ashcara rugaca:
“Ama cai partimanda cachahuaichu.”
Chi urcu mayambi,
shu atun cuchi muntun micusha tianauca.
Tucui supaiguna Jesusta ruganauca:
“Cuchiunama cachahuai icungaj.”
Jesús lugarda cuca.
Irus supaiguna llucshisha,
cuchiunai icunauca.
Cuchi muntunga piñasmanda lamarbi urmasha,
chucasha huañunauca.
Ishqui huaranga tupu cuchi anauca.
Cuchira cuirajcuna miticunauca.
Llacta ucuis pajllaunais cuintanauca.
Uyajcuna casna tucushcara ricungaj llucshinauca.
Jesuspajma pactamusha,
huaranga supaiguna turmindachishca runara ricunauca.
Paita tiarishca,
churarishca,
ali iyaiyuj tiauta ricusha,
manzharinauca.
Ricujcuna shamujcunara cuintanauca imasna supaiyujta alichishcara.
Shinallara cuchiunahua tucushcara rimanauca.
Duiñuuna Jesusta paiguna llactamanda:
“Llucshipai,”
nisha rugangaj callarinauca.
Jesús canuai icuupi,
pai alichishca runa paita rugaca:
“Lugarda cuhuai canhua tiangaj!”
Jesús lugarda mana cucachu.
Randi nica:
“Camba huasima ri,
camba ailluunama.
Paigunara Dios atun rashcara cuintangui,
imasna Dios canda llaquishcami.”
Pai ricami,
Decápolis partii Jesús atun rashcaunara paita alichishcaras rimai callarica.
Tucui manzharinauca.